Thymalus

Thymalus er en slekt av gnagbiller som lever i død ved, på råtnende plantedeler, i lagrede matvarer eller på sopp. Larvene er rovdyr. Disse billene varierer sterkt i kroppsform, fra lange og tynne til brede og flate, og det er ikke lett å se at de ulike slektene er beslektet med hverandre.

Utseende 
Ganske små til middelsstore (4-7,5 mm), bredt ovale og nokså hvelvede gnagbiller, snaue og blanke, mørke på farge, av og til metallglinsende. Hodet er vanligvis nesten helt dekket av pronotum sett ovenfra. Antennene er 11-leddete med en avlang, tre-leddet kølle. Brystskjoldet (pronotum) er kort, bredt og nærmest halvsirkelformet uten påfallende forhjørner. Sidekantene er mer eller mindre bredt avsatt. Dekkvingene er sterkt punktert, og har rader av grovere punktgroper. Beina er slanke og forholdsvis korte, med fem-leddete føtter. Larvene er sylindriske, tynnhudete, marklignende, lyse på farge. Framkropp (thorax) leddene har tydelige, mørke ryggplater (tergitter), hodekapselen er også mørk.

Levevis 
Disse billene er knyttet til kjuker og andre sopper som vokser på død ved, der larvene trolig utvikler seg. De kan finnes på både bartrær og løvtrær. De voksne billene kan finnes under løs bark på døde trær.

Utbredelse 
Slekten er hovedsaklig holarktisk og forekommer i Europa, Nord-Afrika, det nordlige Asia og Nord-Amerika. I Asia går den noe lenger sør, til Thailand.

Systematisk inndeling 

 Ordenen biller, Coleoptera
 Underordenen Polyphaga
 Gruppen (infraorden) Cucujiformia
 Overfamilien gnag- og maurbiller, Cleroidea
 Familien gnagbiller, Trogossitidae (=Ostomidae)
 Underfamilien skjoldgnagbiller, Peltinae Kirby, 1837 - noen ganger regnet som en egen familie
 Gruppen Thymalini
 Slekten Thymalus Latreille, 1802 - 8 arter
 Thymalus amamiensis Miyatake, 1985
 Thymalus aubei (Léveillé, 1877) (synonym Thymalus subtilis Reitter, 1889) - finnes i Norge
 Thymalus chinensis Fairmaire, 1900
 Thymalus laticeps Lewis, 1894
 Thymalus limbatus (Fabricius, 1787) - finnes i Norge
 Thymalus marginicollis Chevrolat, 1842
 Thymalus oblongus Reitter, 1889
 Thymalus parviceps Lewis, 1894
 Thymalus punicus Franz, 1981

Referanser

Kilder 
 Silfverberg, H. 1992. Enumeratio Coleopterorum Fennoscandiae, Daniae et Baltiae (Liste over Nordens biller). Helsinki,

Eksterne lenker 
 Atlas of bark-gnawing beetles (Trogossitidae) of Russia - engelsk tekst, med bildegalleri. 
 UK Beetles - Thymalus limbatus 

 

Biller formelt beskrevet i 1802
Dyr formelt beskrevet av Pierre André Latreille
Gnagbiller